劍池橋梁久就傾圮方丈霑公刊石伐木以遞汲且併陳樓悉改舊觀
作者：龔潗
朝代：宋

paragraphs: 涓涓劍池泉，削崖出石乳。
流傳歲千百，評列品三五。
輿梁見何時，樓與姓俱古。
坐令丘壑觀，凜作巖牆懼。
霑公大勇猛，咄嗟見未覩。
欹傾變略彴，岞崿移朽腐。
連筒稱深汲，惠澤徧下土。
幽尋穩登眺，清意逼肺腑。
何須鐵作限，只爾天可補。
傳聞橋下雲，已作前山雨。